पटौदी. क्षेत्र के सांसद व केंद्रीय राज्य रक्षामंत्री राव इंद्रजीत सिंह ने गांव ऊंचा माजरा को गोद ले रखा है। बावजूद इसके पटौदी का ये गांव अपनी बदहाली पर आंसू बहा रहा है। चौंकाने वाली बात यह है कि सांसद गांव में एक बार भी नहीं आए। गांव में स्वच्छता अभियान अधिकारियों और प्रशासन और नागरिकों को मुंह चिढ़ा रहा है।
ऊंचामाजरा गांव की पहचान सड़कों के किनारे बड़े-बड़े कूड़ों के ढेरों से होने लगी है। किसी भी वाहन चालक का स्वागत यहां फैली गंदगी की दुर्गंध से होता है। बारिश के समय तो यहां से निकलना तक दूभर है।
जोहड़ में गंदगी, गलियों में पानी
गांव के एक मात्र जोहड़ में पानी नहीं होने से वो अपनी बदहाली पर आंसू बहा रहा है। पशु्ओं के लिए बने इस जोहड़ में गंदे पानी के कारण भारी संख्या में खरपतवार खड़ी है गांव वालों के अनुसार जोहड़ की कभी सफाई नहीं कराई गई। वहीं दूसरी तरफ यहां की गलियों में गंदा पानी भरा रहता है। निकासी नहीं होने के कारण कई गलियों का बुरा हाल है।
रामनिवासी शर्मा ने बताया कि गांव में कब्जों की भरमार है। फिरनी का रास्ता दबा पड़ा है। अवैध कब्जों के खिलाफ प्रशासन ने कोई कार्रवाई नहीं की है। इस कारण दबंगों के हौसले बुलंद हैं।
पूर्व प्रिंसिपल रूपचंद यादव ने बताया कि सांसद अभी तक गांव में नहीं आए हैं, लेकिन इस वित्तीय वर्ष में उन्होंने गांव के विकास का वायदा किया है। कूड़ा फेंकने की जगह नहीं होने के कारण लोग सड़क के किनारे ही कूड़ा डाल देते हैं।
किशन सिंह ने बताया कि पिछली पंचायत ने विकास के नाम पर कुछ खास नहीं किया। गलियों में गंदा पानी भरा है। नालियों की कई-कई दिनों तक सफाई नहीं होती है। इस कारण यहां बीमारियों के फैलने की संभावना है। गांव में नशाखोरी पर अंकुश नहीं लगाया जा रहा है।
निवर्तमान सरपंच ओम प्रकाश ने बताया कि वित्तीय वर्ष 2015-16 के लिए सांसद ने ऊंचामाजरा को गोद लिया था। लेकिन अबतक उनके द्वारा विकास के लिए कोई धनराशि नहीं दी गई है। उम्मीद है कि अगले वित्तीय वर्ष में सांसद का ध्यान इस गांव की तरफ जाए।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva